અત્યારે તો શેઠ હરિવલ્લભદાસ એકલા જ જમવા બેઠા હતા. રસોઈયો ગોરધન એમની સેવામાં ખડે પગે ઊભો હતો. ગોરધન દસેક વર્ષનો હતો ત્યારથી આ બંગલામાં કામ કરતો હતો. એના બાપાની આંગળી પકડીને એ પચીસેક વર્ષ અગાઉ રાજસ્થાનથી અહીં આવેલો. એના બાપા શેઠની ન્યૂ ક્લોથ માર્કેટની પેઢીમાં રસોડું સંભાળતા હતા. એ સમયે ન્યૂ ક્લોથ માર્કેટની જાહોજલાલીનો હતો. બે ટેક્સ્ટાઇલ મિલની શેઠ પાસે એજન્સી હતી. પેઢીમાં દરરોજ પંદર-વીસ માણસોની રસોઈ બનતી. બીજાં રાજ્યોમાંથી ખરીદી માટે આવતા વેપારીઓ માટે ત્યાં જ જમવાની વ્યવસ્થા હતી.